Il-prodotti lokali kienu fost l-ingredjenti użati minn għadd ta’ studenti mill-iskola sekondarja ta’ Santu Wistin, li llum iċċelebraw Jum it-Terra Madre. F’dan il-jum iċċelebrat f’diversi pajjiżi, l-istudenti kellhom l-opportunità li jippreparaw u jieklu ikel naturali u li hu tajjeb għall-saħħithom. L-istudenti tat-tieni u t-tielet sena tal-iskola sekondarja ta’ Santu Wistin, ħarġu mill-klassijiet tagħhom u lil hinn mill-kotba u l-istudju, qattgħu ftit siegħat iħejju ikel bnin. F’Jum it-Terra Madre, Slow Food Malta flimkien mal-kulleġġ ta’ Santu Wistin ingħaqdu ma 120 pajjiż ieħor li fihom qed isiru mal-100 attività relatata mal-importanza ta’ ikel bnin. L-istudenti pparteċipaw f’erba’ attivitajiet partikolari: ippreparaw u kielu ikel sustanzjuż bi prodotti naturali, għamlu attivitajiet fiżiċi u sabu ħin ukoll għal mument spiritwali. Il-koordinattriċi ta’ din l-attività Marlene Borg, qalet li permezz ta’ din l-attività, l-istudenti setgħu ikabbru l-għarfien tagħhom dwar l-ikel bnin. “Qed isir programm ta’ attivitajiet ma’ numru ta’ studenti biex nippromovu ikel lokali frisk u stil ta’ ħajja b’saħħita permezz ta prodotti lokali u tal-istaġun u wara qed ipoġġu fi klassi u jieklu flimkien, xi ħaġa rari fil-ħajja mgħaġġla tal-lum,” spjegat Marlene Borg. tvm.com.mt tkellem ma uħud mill-istudent waqt li kienu qed iħejju l-ikel tagħhom. Il-kulleġġ Santu Wistin qed jaħdem biex ikompli jenfasiżża l-importanza li l-istudenti jieklu ikel li hu tajjeb għas-saħħa anke billi jizgura li l-prodotti li jinbiegħu fl-iskola ikunu tajbin għas-saħħa.